I sin dom af 8. juli 2019 og i sin yderligere retspraksis har Domstolen fastslået, at medlemsstaterne ved meddelelsen af nationale gennemførelsesforanstaltninger til Kommissionen skal give tilstrækkeligt klare og præcise oplysninger og for hver enkelt bestemmelse i direktivet angive den eller de nationale gennemførelsesforanstaltninger.

•Nærmere redegørelse for de enkelte bestemmelser i forslaget

Der gives kun en nærmere redegørelse for de bestemmelser i direktivet, som foreslås ændret.

1. For at sikre mobile EU-borgere bedre adgang til valgoplysninger fastsættes der i artikel 12 højere standarder for formidlingen af valgoplysninger til mobile EU-borgere. Medlemsstaterne skal i henhold til forslaget udpege myndigheder, som proaktivt vil oplyse mobile EU-borgere, som har bopæl på deres område, om betingelserne og de nærmere regler for registrering som vælger eller som kandidat ved kommunale valg, før og efter deres registrering, enten med henblik på valg eller med henblik på direktiv 2004/38/EF. Dette kunne også omfatte formidling af oplysninger og anvendelse af kommunikationsmidler, der er særlig tilpasset bestemte grupper såsom unge vælgere.

Med henblik på at øge mobile EU-borgernes opmærksomhed på og kendskab til de procedurer og metoder, der gælder for registrering til og deltagelse i kommunale valg, pålægger artiklen desuden de af medlemsstaterne udpegede myndigheder en pligt til at meddele mobile EU-borgere, der er registreret som vælgere eller kandidater, specifikke oplysninger om:

a) status for deres registrering

b) datoen for valget, og hvor og hvordan de kan stemme

c) de relevante regler om vælger- og kandidatrettigheder og -forpligtelser, herunder forbud og uforeneligheder samt sanktioner for overtrædelse af valgreglerne

d) muligheder for indhentning af flere oplysninger om afholdelsen af valget, herunder kandidatlisten.

I henhold til forordning (EU) 2018/1724 skal medlemsstaterne sørge for, at brugerne af de nationale websteder har let adgang til brugervenlige, nøjagtige og tilstrækkeligt omfattende oplysninger om deltagelsen i kommunale valg. Medlemsstaterne anvender forskellige kommunikationsmidler og -kanaler. For at sikre konsekvens er formålet med initiativet derfor at udvide de kvalitetskrav, der er fastsat i forordning (EU) 2018/1724, til også at gælde for medlemsstaternes direkte og personlige formidling af officielle valgoplysninger til mobile EU-borgere.

Oplysningerne skal udover at blive meddelt på bopælslandets officielle sprog også meddeles på et officielt EU-sprog, der forstås bredt af det størst mulige antal mobile EU-borgere med bopæl på dets område. Medlemsstaterne vil kunne anvende Dit Europa-portalen. Samtidig indebærer ændringerne også, at mobile EU-borgere også skal indgive kontaktoplysninger ved registreringen som vælgere eller kandidater, hvilket alt sammen vil sætte medlemsstaterne i stand til at kommunikere oplysningerne direkte ad elektroniske kanaler. For at sikre en inklusiv valgdeltagelse fastsættes der med initiativet også krav vedrørende tilgængeligheden af de oplysninger, der formidles til personer med handicap og ældre borgere, som tager udgangspunkt i de generelle bemærkninger fra FN's komité for rettigheder for personer med handicap til artikel 21 og 29 i FN's konvention om rettigheder for personer med handicap.

2. Med henblik på at mindske de administrative hindringer for mobile EU-borgere indføres der med initiativet (artikel 8 og 9) standardiserede modeller for de formelle erklæringer (i bilag II og III), som mobile EU-borgere skal forelægge ved registreringen som vælger eller kandidat. Disse oplysninger suppleredes med kontaktoplysninger, så medlemsstaterne kan opfylde deres underretningsforpligtelse. Eftersom bilagene til direktiverne offentliggøres i Den Europæiske Unions Tidende, vil de være tilgængelige for borgerne og de nationale myndigheder på alle EU's officielle sprog.

3. I forslaget (artikel 8, stk. 5) begrænses mulighederne for registrering af mobile EU-borgere på valglisterne i bopælslandet for at hindre, at de slettes fra hjemlandets valglister alene på det grundlag.

4. I henhold til artikel 14 skal medlemsstaterne foretage regelmæssig overvågning og rapportering. Rapporterne skal indeholde relevante statistiske data om de i artikel 3 omhandlede vælgeres og kandidaters deltagelse i kommunale valg samt en sammenfatning af de foranstaltninger, der er truffet til at fremme en sådan deltagelse. Det vil sætte Kommissionen i stand til at vurdere effektiviteten af de metoder, som medlemsstaterne benytter, og til at fremsætte alternative løsninger. I artikel 16 indføres der bestemmelser om, at der senest to år efter Europa-Parlamentsvalget i 2029 skal foretages en evaluering af anvendelsen af direktivet.

5. I artikel 2, 8 og 9 tillægges Kommissionen beføjelse til at vedtage delegerede retsakter for at sikre, at listen over primære lokale forvaltningsområder forbliver ajour, og at modellerne for de formelle erklæringer, som mobile EU-borgere skal fremlægge ved registrering som vælger eller kandidat, fortsat indeholder relevante oplysninger. I artikel 16 fastsættes betingelserne for delegation i overensstemmelse med artikel 290 i TEUF.

6. I overensstemmelse med princippet om ikkeforskelsbehandling pålægger artikel 10 medlemsstaterne af sikre mobile EU-borgere tilsvarende adgang til at stemme på forhånd, at brevstemme eller at stemme elektronisk eller via internettet som den pågældende medlemsstats egne statsborgere ved kommunale valg.

7. I forslaget udgår ordet "automatisk" fra artikel 8, stk. 3, i overensstemmelse med databeskyttelsesforordningens bestemmelser om begrænsninger af automatisk beslutningstagning. Hvis der i medlemsstaterne gælder bestemmelser om underretning om sletninger fra valglisten for egne statsborgere, skal dette for at sikre mobile EU-borgere samme adgang til oplysninger også gælde for disse.

8. Værtslandene har i dag mulighed for at kræve, at udenlandske EU-borgere, der stiller op som kandidater, før eller efter valget skal fremlægge en attest vedrørende deres valgbarhed. Denne attest kan kræves fremlagt, hvis der består tvivl med hensyn til indholdet af erklæringen om, at de ikke har fortabt valgbarheden i deres hjemland, eller under alle omstændigheder hvis det kræves efter national lovgivning.